Poreč, 29.11.2024.

SREDSTVIMA JAVNOG INFORMIRANJA

 -SVIMA-

**Turistička zajednica grada Poreča provela projekt „Hrvatska prirodno tvoja“ – „Croatia naturally yours”**

 Hrvatska turistička zajednica je pokrenula Projekt poticanja razvoja održivog razvoja turizma „Hrvatska prirodno tvoja“  – „Croatia naturally yours“ kojem je cilj sadnja dodatnih stabala u turističkim destinacijama radi smanjenja ugljikova otiska koji nastaje turističkom aktivnošću, a osobito od ispušnih plinova iz automobila turista, čime će Hrvatska doprinijeti globalnom ispunjenju ciljeva iz Glasgowske deklaracije o šumama i korištenju zemljišta, kao i poticanje razvoja održivog turizma i brendiranje i promoviranje Hrvatske kao održive destinacije.

Turistička zajednica grada Poreča se uključila u ovaj projekt te je u sklopu njega posađeno 10 sadnica među kojima su lipe, hrastovi crnike i pinije. Nova mlada stabla posađena su na gradskoj plaži Materada Sjever u uvali Sveti Martin, a akciju su podržali i porečki gradonačelnik Loris Peršurić i direktor TZ Poreč Nenad Velenik.

Sadnice su posadili djelatnici vrtnog centra ''Ures d.o.o.'' te će o njima dalje brinuti djelatnici komunalnog poduzeća Usluga Poreč. Vrijednost sadnica iznosi 1.348,29 eura, a navedeni iznos u potpunosti je financiran sredstvima HTZ-a.

Svaka sadnica je obilježena oznakom „Hrvatska prirodno tvoja“  – „Croatia naturally yours“, te unesena u aplikaciju za praćenje sadnje „MapMy Tree“ s ciljem objedinjavanja podataka o sadnji sadnica stabala na globalnoj razini.

Ovim projektom, Turistička zajednica grada Poreča još jednom potvrđuje svoju predanost očuvanju okoliša, promociji održivog razvoja i unaprjeđenju kvalitete života u lokalnoj zajednici. Posađena stabla bit će trajna uspomena na ovaj značajan korak prema zelenijoj i održivijoj budućnosti našega grada.

TURISTIČKA ZAJEDNICA GRADA POREČA